Eren Jaeger

Eren 850-ben (Kép forrása: https://s1.zerochan.net/Eren.Jaeger.600.1591356.jpg)

Mikasa Ackerman (fogadott testvér)

*"Mindegy, hogy mekkora a káosz, mindig megpróbálhatod keresni a legjobb megoldást." - Eren Jaeger a kiképzése alatt*

Eren az Attack on Titan kaland nem játékos karaktere, Hajime Isayama mangájának azonos nevű főhősén alapul. Fiatal katona a Felderítő Egységben, idővel annak Speciális osztagában, aki a Mária fal betörésekor elvesztette a családját: édesanyja tragikus halála óta a legfőbb céljának tekinti a titánok kiirtását. A személyisége, a motivációi javarészt követik az eredetit, csak a története változik néhol, a játékosok döntéseitől függően.

## Kinézete

Eren magas termetű, szálkás alkatú fiú, kreolos bőrrel, rövid, sötét hajjal, és élénkzöld szemekkel. A kiképzésen nyújtott teljesítménye alapján kiváló a fizikai erőnléte és állóképessége: a legjobb tíz kadét közé került. Ugyancsak kiemelkedő a fájdalomtűrése: a történet során többször képes volt eszméleténél maradni és elviselni végtagjainak átmeneti elvesztését, súlyos sebeket, a bőrét pedig rendszeresen átharapja, hogy titánná tudjon alakulni.

Jellemzően a katonaság egyenruháját hordja, a Szabadság Szárnyait mintázó dzsekivel, a hevederekkel és a térdig érő csizmával. Terepen ehhez csatlakozik a zöld köpeny. Alatta jellemzően drapp inget visel, és jellegzetes kiegészítője a nyakában hordott kulcs: ez a shiganshinai házuk pincéjét nyitja.

Titán alakja tizennégy méter magas, hegyes füle, csapzott haja, és a fiúéhoz hasonló, világító zöld szeme van (ezáltal viszonylag könnyen felismerhető, hogy ki van a nyakában). Nagy az ereje, jól kontrollálható a mozgása és viszonylag gyors, de egyik felé sem tolódik el, képességek tekintetében jól kiegyensúlyozott.

## Személyiség

Eren alapvetően rendkívül forrófejű, akaratos, de rendkívül kitartó és határozott személyiség. Kíméletlenül őszinte, barátokkal szemben sem tudja tartani a száját, és ha megütik, kivétel nélkül mindig visszaüt: ez a kiképzésének évei alatt számos problémához vezetett, különösen az egyik kadéttársával, Jean-nal való kapcsolatában. Rendkívül erős a bosszúvágya, a titánok kipusztítását az életcéljának tekinti az anyja halála óta - a saját képessége csak azért nem borzasztja el, mert eszköznek látja ahhoz, hogy megértse, és ezáltal hatékonyabban győzhesse le őket.

Ugyanakkor Erennek rendkívül erős az igazságérzete és a hűsége a társai iránt. Rendkívül erős kapcsolat fűzi két barátjához, Mikasához és Arminhoz, gyakran emlegeti is, hogy ők a legfontosabb emberek az életében. Noha önfejű, valójában jó katona: az osztag tagjaként tisztában van a helyzetével, és a képessége fontosságával is, így általában meg tudja fékezni a dühét, ha azt a parancsot kapja. Végletesen bátor, és bár elsőre, pont a nagy szája miatt nem igazán tűnik fel, rendkívül önzetlen: a saját életét szinte bármilyen helyzetben képes lenne odadobni egy cél érdekében. Elsőre, az önfejűsége miatt butának is tűnhet, de ez erősen csak a látszat - a felszín alatt Eren meglepően értelmes fiú, és sokmindenre rá tud érezni.

## Története

### Gyermek és fiatalkora

Eren Shiganshinában született, a Mária fal mellett, egy helyi orvos, Grisha Jaeger fiaként. Noha a körzet alapvetően szegény környéknek számított, az apja munkáját tisztelték és komolyan vették, vagyis a lehetőségekhez képest normális, boldog gyerekkora volt. Már kisgyerekkorától barátságot kötött egy másik kisfiúval, Armin Arlerttel, akit a környékbeli gyerekek gyakran elvertek: Eren noha nem számított kifejezetten erősnek a kortársaihoz képest, gyakran próbálta megvédeni a barátját. Kilenc éves korában elkísérte az apját az Ackerman családhoz, akik a kislányukkal a várostól kicsit távolabb éltek. A családot megtámadták, a szülőket megölték, a szintén kilenc éves Mikasát pedig elfogták és megkötözték - a véletlenül az eseményekbe keveredő Erenre ugyanez a sors várt volna. A kisfiú szembeszállt a felnőtt férfiakkal, és küzdelemre buzdította a kislányt is, míg végül késsel végeztek a támadókkal. Grisha úgy döntött, magához veszi a kislányt is, aki onnantól Eren családjával nevelkedett, és idővel ugyancsak szoros barátságot kötött Arminnal is.

A Mária fal áttörésénél Shiganshina szenvedte el az első csapást: a tragédiában Eren otthona is összedőlt, az anyja pedig a törmelék alá szorult. A helyőrség egy tagja, Hannes ugyan ki tudta menekíteni őt és Mikasát, de az anyján már nem tudott segíteni: az apja ugyanebben az időben rejtélyes módon eltűnt, bár Erennek van néhány zavaros álma a történtekről, és általa ismeretlen körülmények között megkapta a régi házuk pincéjének kulcsát is. A történtek mélyen megrázták a fiút, eltökélte, hogy csatlakozik a katonasághoz, és bosszút áll a titánokon, amiért elvették tőle a családját. A döntésében követte őt két barátja is, így 850-ben, nem egészen tizenhat évesen végeztek a kiképzéssel, a 104-es egység tagjaiként.

## Érdekességek

* Mivel a kaland még jóval a manga befejezése előtt kezdődött, a beleépített időugrás is jelentősen korábban történik: ekkor még Eren nem vált stílust, 19 évesen is rövid a haja.
* A Szent Mónika Gimi kalandban Vadász Ernő, Üveges Teodóra bátyjának legjobb barátja Erenen alapul.